
บทคัดย่อ
โครงงานนี้ศึกษาและพัฒนากระบวนการคัดแยกเมล็ดกาแฟ ที่ปัจจุบันยังมีข้อจำกัดด้านความแม่นยำ ความรวดเร็ว และความต่อเนื่องในการทำงาน โครงงานนี้จึงมีวัตถุประสงค์เพื่อพัฒนาและทดสอบ (1) โมเดลปัญญาประดิษฐ์แบบคู่ (Dual AI) สำหรับการคัดแยกเมล็ดกาแฟ และ (2) เครื่องคัดแยกเมล็ดกาแฟที่ทำงานร่วมกับระบบ Dual AI โดยแบ่งการศึกษาออกเป็น 2 ตอน ดังนี้
ตอนที่ 1 การพัฒนาและทดสอบโมเดลปัญญาประดิษฐ์แบบคู่สำหรับการคัดแยกเมล็ดกาแฟ โดยจำแนกเมล็ดกาแฟออกเป็น 14 ประเภท สร้างชุดข้อมูลภาพถ่าย และฝึกโมเดลสำหรับการตรวจจับวัตถุ (Object Detection) และการจำแนกประเภท (Classification) ผลการศึกษาพบว่า YOLOv8 ขนาด Medium มีความสมดุลระหว่างความแม่นยำและความเร็วในการตรวจจับดีที่สุด ขณะที่ YOLOv11 ขนาด Medium ให้ผลการจำแนกประเภทที่แม่นยำและรวดเร็วที่สุด เมื่อนำทั้งสองโมเดลมาผสานเป็นระบบ Dual AI พบว่ามีค่า Accuracy, Recall, Precision และ F1-score เท่ากับ 91.68%, 99.66%, 96.62% และ 98.07% ตามลำดับ สะท้อนให้เห็นว่าระบบสามารถตรวจจับและจำแนกเมล็ดกาแฟได้อย่างถูกต้องและมีประสิทธิภาพ
ตอนที่ 2 การพัฒนาและทดสอบเครื่องคัดแยกเมล็ดกาแฟที่ทำงานร่วมกับระบบปัญญาประดิษฐ์แบบคู่ จากการทดสอบพบว่าการใช้ระบบป้อนเมล็ดแบบสั่น ให้ประสิทธิภาพสูงสุด โดยมีอุณหภูมิการทำงานต่ำ มีความเสถียร และสามารถป้อนเมล็ดได้อย่างต่อเนื่อง ส่วนกลไกคัดแยกแบบที่ 2 ให้ประสิทธิภาพดีที่สุด โดยทำงานได้รวดเร็วและไม่พบปัญหาระหว่างการทำงาน เมื่อทดสอบระบบด้วยเมล็ดกาแฟจำนวน 5 ชุด ชุดละ 500 เมล็ด พบว่าระบบสามารถคัดแยกเมล็ดกาแฟได้อย่างแม่นยำ โดยมีค่า Accuracy เฉลี่ย 91.64% และ F1-score 94.63% อีกทั้งมีค่า S.D. และ C.V. ต่ำ สะท้อนถึงความสม่ำเสมอและเสถียรภาพของระบบ จึงมีความเหมาะสมสำหรับการประยุกต์ใช้งานจริงในการคัดแยกเมล็ดกาแฟแบบอัตโนมัติ
คำสำคัญ: เมล็ดกาแฟ, โมเดลปัญญาประดิษฐ์แบบคู่, การคัดแยก, ประสิทธิภาพ

1. บทนำ
	ปัจจุบันกาแฟเป็นสินค้าเกษตรสำคัญระดับโลกที่มีความต้องการเพิ่มขึ้นอย่างต่อเนื่อง โดยมูลค่าตลาดกาแฟทั่วโลกเพิ่มขึ้นร้อยละ 327 ตั้งแต่ปี พ.ศ. 2566 สูงกว่าสถิติปี พ.ศ. 2540 ถึง 1.34 เท่า โดยเฉพาะตลาดขนาดใหญ่อย่างสาธารณรัฐประชาชนจีนที่มีการบริโภคเพิ่มขึ้นอย่างรวดเร็ว และตลาดกาแฟพิเศษในยุโรปซึ่งมีมูลค่าประมาณ 20.6 พันล้านดอลลาร์สหรัฐ คิดเป็นร้อยละ 30 ของตลาดกาแฟพิเศษทั่วโลก พร้อมแนวโน้มเติบโตเฉลี่ยร้อยละ 13 ต่อปีในช่วงปี พ.ศ. 2565–2573 อย่างไรก็ตาม ประเทศบราซิลซึ่งเป็นผู้ผลิตรายใหญ่ของโลกได้รับผลกระทบจากภาวะโลกร้อน ทำให้พื้นที่เพาะปลูกเสียหายกว่า 1.25 ล้านไร่ ส่งผลต่อปริมาณการผลิตและเปิดโอกาสให้ประเทศผู้ผลิตอื่น รวมถึงประเทศไทยในการพัฒนาคุณภาพกาแฟเพื่อรองรับกับความต้องการตลาดโลก
	ในด้านคุณภาพ กาแฟเกรดพิเศษต้องผ่านการประเมินจาก Q-Grader ได้คะแนนไม่ต่ำกว่า 80 คะแนน โดยพิจารณาจากกลิ่น รสชาติ ขนาดเมล็ด และข้อบกพร่อง แม้ว่าการคัดแยกด้วยแรงงานมนุษย์จะมีความแม่นยำสูงและเป็นวิธีที่นิยมใช้ แต่ยังมีข้อจำกัดด้านต้นทุนและความสม่ำเสมอ ดังนั้น คณะผู้วิจัยจึงเสนอการประยุกต์ใช้เทคโนโลยีปัญญาประดิษฐ์แบบคู่ (Dual AI) ที่ผสานระบบตรวจจับวัตถุ (Object Detection) และการจำแนกประเภท (Classification) เพื่อคัดแยกเมล็ดกาแฟ 14 ประเภท ซึ่งช่วยเพิ่มความแม่นยำ ความสม่ำเสมอ ลดความผิดพลาดจากมนุษย์ และยกระดับศักยภาพการแข่งขันของกาแฟไทยในตลาดโลกได้อย่างมีประสิทธิภาพ

2. วิธีการดำเนินงาน
	กระบวนการวิจัยถูกออกแบบอย่างเป็นระบบ โดยแบ่งการดำเนินงานออกเป็น 2 ส่วนหลัก ได้แก่ (1) การพัฒนาและทดสอบโมเดลปัญญาประดิษฐ์แบบคู่สำหรับการคัดแยกเมล็ดกาแฟ, (2) การพัฒนาและทดสอบเครื่องคัดแยกเมล็ดกาแฟที่ทำงานร่วมกับ AI
 	2.1 การพัฒนาและทดสอบโมเดลปัญญาประดิษฐ์แบบคู่สำหรับการคัดแยกเมล็ดกาแฟ
	เตรียมชุดข้อมูลโดยจำแนกเมล็ดกาแฟ 14 ประเภท ถ่ายภาพทั้งแบบ 3×3 และเมล็ดเดี่ยว โดยเมล็ดบกพร่อง 600 เมล็ด/ประเภท และเมล็ดสมบูรณ์ 1,200 เมล็ด/ประเภท จากนั้นทำ labeling และแบ่งข้อมูล 70:20:10 สำหรับฝึก ตรวจสอบ และทดสอบ ก่อนส่งออกเป็นรูปแบบ YOLO
	ฝึกโมเดล Object Detection โดยใช้ YOLOv5n, YOLOv8n และ YOLOv11n ที่ 50 epoch ประเมินผลด้วย mAP, Precision, Recall, F1-score และ Confusion Matrix เพื่อคัดเลือกโมเดลที่ดีที่สุด และเปรียบเทียบขนาด Small, Medium, Large ด้านความแม่นยำและเวลาในการประมวลผล
	ในส่วนของ Classification พัฒนาโปรแกรมตัดภาพเมล็ดเดี่ยวจากภาพ 3×3 และทำ Data Augmentation (หมุน 90°, 180°, 270°) ก่อนฝึก YOLOv5n-cls, YOLOv8n-cls และ YOLOv11n-cls ภายใต้เงื่อนไขเดียวกัน แล้วคัดเลือกขนาดที่เหมาะสม สุดท้ายพัฒนาระบบ Dual AI ผสานการตรวจจับและจำแนก และทดสอบกับข้อมูลใหม่เพื่อประเมินประสิทธิภาพโดยรวม
 	2.2 การพัฒนาและทดสอบเครื่องคัดแยกเมล็ดกาแฟที่ทำงานร่วมกับระบบ Dual AI
	ออกแบบขั้นตอนการทำงานและพัฒนาโปรแกรมควบคุมบน Raspberry Pi จากนั้นทดสอบแกนหมุนสายพานที่พิมพ์สามมิติร่วมกับมอเตอร์ 12V 50 RPM โดยวัดโมเมนต์ความเฉื่อย อุณหภูมิ คาบการหมุน และเสถียรภาพ เพื่อคัดเลือกแบบที่เหมาะสม พร้อมออกแบบและทดสอบกลไกคัดแยกหลายรูปแบบโดยพิจารณาความเร็ว ความแม่นยำ และความต่อเนื่อง ก่อนสร้างเครื่องต้นแบบที่คำนึงถึงความแข็งแรงและบำรุงรักษาง่าย
	นำเครื่องมาทดสอบประสิทธิภาพด้วยตัวอย่าง 5 ชุด ชุดละ 500 เมล็ด (สมบูรณ์ 400 บกพร่อง 100) และประเมินผลด้วย Confusion Matrix, Accuracy, Recall, F1-score, Mean Precision, S.D. และ C.V. เพื่อวิเคราะห์ความแม่นยำ ความสม่ำเสมอ และความเหมาะสมต่อการใช้งานจริง

3. ผลและอภิปรายผล
	3.1 การพัฒนาและทดสอบโมเดลปัญญาประดิษฐ์แบบคู่สำหรับการคัดแยกเมล็ดกาแฟ
	ผลการพัฒนาและทดสอบโมเดลปัญญาประดิษฐ์แบบคู่ (Dual AI) ยืนยันถึงศักยภาพในการนํามาใช้ในการตรวจจับและคัดแยกเมล็ดกาแฟ โดยโมเดล Object Detection สามารถที่จะตรวจจับเมล็ดกาแฟได้อย่างแม่นยำ ในขณะที่โมเดล Classification สามารถจำแนกเมล็ดกาแฟได้อย่างครอบคลุม
ตารางที่ 1 แสดงผลการศึกษาโมเดลต้นแบบ Object Detection สำหรับโมเดลตรวจจับเมล็ดกาแฟ

	ผลการทดลองชี้ว่า YOLOv8 เหมาะสมที่สุดสำหรับงานตรวจจับเมล็ดกาแฟ โดยให้ค่า Recall, Precision และ F1-score สูงสุด (99.82%, 99.81% และ 99.81%) แม้ทุกโมเดลมีค่า True Positive เท่ากันและไม่มี False Negative แต่ความผิดพลาดจากการทำนายฉากหลังมีผลต่อค่า Precision และ F1-score โดย YOLOv5 มี Precision สูงจากการไม่ทำนายฉากหลังผิดพลาด ขณะที่ YOLOv11 มี False Positive สูงกว่าเล็กน้อย ทำให้ Precision ลดลงเล็กน้อย




รูปที่ 1 กราฟความสัมพันธ์ระหว่างระยะเวลาประมวลผลและความแม่นยำของ Object detection

	ผลการทดลองพบว่าโมเดลขนาด Medium เหมาะสมที่สุดสำหรับงานตรวจจับเมล็ดกาแฟ โดยให้ค่า Recall, mAP, Precision และ F1-score สูงสุด (99.86%, 94.73%, 99.89% และ 99.87%) และใช้เวลาเพียง 12.19 มิลลิวินาทีต่อภาพ แสดงถึงความสมดุลระหว่างความเร็วและความแม่นยำ แม้ทุกขนาดมีค่า True Positive เท่ากันและไม่มี False Negative แต่ขนาด Large ใช้เวลานานที่สุด (21.78 ms/ภาพ) ส่วนขนาด Small มีความแม่นยำและ mAP ต่ำสุด จึงไม่เหมาะกับงานที่ต้องการทั้งความรวดเร็วและความแม่นยำสูง
ตารางที่ 2 แสดงผลการศึกษาโมเดลต้นแบบ Classification สำหรับการจำแนกประเภทเมล็ดกาแฟ

	ผลการทดลองพบว่า YOLOv11 เป็นโมเดล Classification ที่เหมาะสมที่สุด โดยให้ค่า Accuracy, Recall, Precision และ F1-score สูงสุด (99.07%, 99.07%, 99.60% และ 99.33%) มีความผิดพลาดต่ำมาก ขณะที่ YOLOv8 แม้มี Accuracy 95.48% และ F1-score 95.55% แต่ยังสับสนในคลาสที่ลักษณะใกล้เคียงกัน เช่น cut และ floater ส่วน DenseNet121 มี Accuracy ต่ำสุด (94.96%) และยังแยกคลาสที่คล้ายกันได้จำกัด แม้ทำได้ดีในคลาส normal, insect และ dry_cherry
รูปที่ 2 กราฟความสัมพันธ์ระหว่างระยะเวลาประมวลผลและความแม่นยำของ Classification

	ผลการทดลองพบว่าโมเดลขนาด Medium เหมาะสมที่สุดสำหรับงาน Classification โดยให้ค่า Accuracy, Recall, Precision และ F1-score สูงสุด (ประมาณ 99.39%) และใช้เวลาเพียง 5.11 มิลลิวินาทีต่อภาพ แม้ทั้งสามขนาดมีประสิทธิภาพใกล้เคียงกัน แต่ขนาด Large ใช้เวลานานที่สุด ขณะที่ขนาด Small แม้เร็วที่สุดแต่มี Accuracy ต่ำสุด โดยกราฟความสัมพันธ์ยืนยันว่า Medium ให้ความสมดุลดีที่สุดระหว่างความแม่นยำและเวลาในการประมวลผล
รูปที่ 3 Confusion Matrix แสดงผลการทดสอบระบบปัญญาประดิษฐ์คู่ (Dual AI)

AI-generated content may be incorrect.]
	ผลการทดลองแสดงว่า ระบบ Dual AI มีประสิทธิภาพสูง โดยมีค่า Accuracy 91.68%, Recall 99.66%, Precision 96.62% และ F1-score 98.07% สะท้อนความสามารถในการตรวจจับและจำแนกได้ครอบคลุม โดยเฉพาะ Recall ที่สูงมากแสดงถึงการไม่พลาดวัตถุจริงจาก Confusion Matrix พบว่าหลายชนิด เช่น dry_cherry, immune, parchment, patial_black และ sour จำแนกได้ถูกต้องทั้งหมด ส่วน shell beans, cut และ insect มีความผิดพลาดเพียงเล็กน้อย แสดงถึงความแม่นยำและความสม่ำเสมอของระบบในทุกคลาส
	3.2 การพัฒนาและทดสอบเครื่องคัดแยกเมล็ดกาแฟที่ทำงานร่วมกับปัญญาประดิษฐ์แบบคู่ (Dual AI)
	ผลการพัฒนาและทดสอบเครื่องคัดแยกเมล็ดกาแฟ ยืนยันถึงศักยภาพในการนํามาใช้ในการคัดแยกเมล็ดกาแฟโดยทุกส่วนสามารถทำงานได้อย่างต่อเนื่องและสอดคล้องกัน
ตารางที่ 3 แสดงผลการศึกษาระบบการป้อนเมล็ดกาแฟ
	รูปแบบการป้อน
	ความร้อนของมอเตอร์ (°C)
	อัตราการป้อน
(กก./ชม.)

	แบบที่ 1
	76.4
	-

	แบบที่ 2
	85.2
	1.06

	แบบที่ 3
	57.8
	0.81

	แบบที่ 4
	31.3
	1.58


	ผลการทดลองพบว่า ระบบการป้อนรูปแบบที่ 4 (มอเตอร์สั่น) เหมาะสมที่สุด เนื่องจากสามารถป้อนเมล็ดได้อย่างต่อเนื่อง มีความร้อนเพียง 31.3 °C และมีอัตราการป้อนถึง 1.58 กิโลกรัมต่อชั่วโมง ขณะที่รูปแบบที่ 3 มีอุณหภูมิมอเตอร์ลดลงจากรูปแบบที่ 2 แต่มีอัตราการป้อนเพียง 0.81 กก./ชม. จึงยังมีประสิทธิภาพต่ำกว่า ส่วนรูปแบบที่ 2 แม้มีอัตราการป้อน 1.06 กก./ชม. แต่เกิดความร้อนสะสมสูงถึง 85.2 °C และมีการสั่นของระบบ ขณะที่รูปแบบที่ 1 มีโมเมนต์ความเฉื่อยสูงจนมอเตอร์ไม่สามารถขับเคลื่อนได้ จึงไม่เหมาะสำหรับการใช้งานจริง
	รูปแบบ
	ผลการสังเกตประสิทธิภาพการใช้งาน

	แบบที่ 1
	การหมุนควบคุมองศาได้แม่นยำ แต่ความเร็วรอบไม่เพียงพอ ทำให้เกิดการติดค้างของเมล็ดกาแฟ

	แบบที่ 2
	การหมุนควบคุมองศาได้ดี หมุนได้เร็ว และไม่พบเมล็ดกาแฟติดค้าง


 ตารางที่ 4 แสดงผลการศึกษากลไกคัดแยกเมล็ดกาแฟ
	จากการทดลองพบว่า กลไกคัดแยกแบบที่ 2 ดีที่สุด ด้วยความเร็วรอบ 150 RPM ควบคุมองศาได้ดี หมุนรวดเร็ว และลดปัญหาเมล็ดติดค้างได้ชัด แบบที่ 1 แม้ควบคุมองศาแม่นยำ แต่มีความเร็วเพียง 60 RPM ทำให้เกิดปัญหาเมล็ดติดค้างที่ปลายแขนหมุน
ตารางที่ 5 ผลการทดสอบระบบคัดแยกเมล็ดกาแฟ
	ทดลอง
ครั้งที่
	Mean
precision (%)
	Recall (%)
	F1 – Score (%)

	1
	97.11
	92.25
	94.62

	2
	96.25
	89.75
	92.88

	3
	97.57
	90.50
	93.90

	4
	96.47
	95.75
	96.11

	5
	97.66
	93.75
	95.66

	เฉลี่ย
	97.01
	92.40
	94.63


	ผลการทดลองแสดงว่าระบบคัดแยกมีประสิทธิภาพสูง (Mean Precision 97.01%, Accuracy 91.64%, Recall 92.40%, F1-score 94.63%) และมีความเสถียรดี (S.D. 0.64, C.V. 0.66%) โดยมี TP 370, TN 89 และค่าความผิดพลาดต่ำ (FP 11, FN 30) สะท้อนความแม่นยำและความสม่ำเสมอ เหมาะสมต่อการใช้งาน

4. สรุปผล
	โมเดล YOLOv8 ขนาด Medium เหมาะสมที่สุดสำหรับ Object Detection (Recall 99.86%, Precision 99.89%, F1-score 99.87%) และใช้เวลาเพียง 12.19 ms/ภาพ ส่วน YOLOv11 ขนาด Medium เหมาะสมที่สุดสำหรับ Classification (Accuracy 99.39%, Recall 99.38%, Precision 99.39%, F1-score 99.39%) ใช้เวลา 5.11 ms/ภาพ เมื่อนำมารวมเป็นระบบ Dual AI ได้ค่า Accuracy 91.68%, Recall 99.66%, Precision 96.62% และ F1-score 98.07% แสดงถึงประสิทธิภาพสูงในการตรวจจับและจำแนกอย่างครอบคลุม
	ระบบการป้อนรูปแบบที่ 4 (มอเตอร์สั่น) เหมาะสมที่สุด ป้อนได้อย่างต่อเนื่อง และรวดเร็ว ส่วนกลไกคัดแยกแบบที่ 2 ดีที่สุด ควบคุมองศาได้ดี รวดเร็ว และไม่พบเมล็ดติดค้าง เมื่อนำมารวมเป็นระบบ ได้ค่า Mean Precision 97.01%, Accuracy 91.64%, Recall 92.40% และ F1-score 94.63% มีความเสถียรสูง (S.D. 0.64, C.V. 0.66%) โดยมี TP 370, TN 89, FP 11 และ FN 30 สะท้อนความแม่นยำและความสม่ำเสมอ เหมาะสมต่อการใช้งานจริง
กิตติกรรมประกาศ
	โครงงานฉบับนี้สำเร็จลุล่วงได้ด้วยดีจากความอนุเคราะห์ของหลายฝ่าย คณะผู้จัดทำขอขอบคุณครูที่ปรึกษา ได้แก่ นายเดชฤทธิ์ ปาระรักษ์ชูโชติ และนายจิรัฐิติกร เหมาะทอง ที่ให้คำปรึกษาและคำแนะนำอย่างใกล้ชิด
	ขอขอบคุณหัวหน้ากลุ่มสาระการเรียนรู้วิทยาศาสตร์ คณะครูโรงเรียนวิทยาศาสตร์จุฬาภรณราชวิทยาลัย พิษณุโลก และเจ้าหน้าที่ห้องปฏิบัติการ ที่สนับสนุนสถานที่และอุปกรณ์ รวมถึงบิดามารดาที่ให้กำลังใจ และสมาชิกในกลุ่มที่ร่วมมือกันอย่างดี
	ท้ายที่สุด ขอขอบคุณทุกท่านที่มีส่วนสนับสนุน แม้มิได้กล่าวนามไว้ ณ ที่นี้ และหวังว่ารายงานฉบับนี้จะเป็นประโยชน์ต่อการศึกษาค้นคว้าต่อไป

